《柬句曲外史张伯雨》
元代·成廷圭

霞佩翩翩出洞天，当时彷佛见癯仙。几年南国张公子，今日西湖葛稚川。

沧海尘飞丹已熟，玉堂人去榻空悬。林间载酒来相觅，乞写仙经与世传。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。